En beboer i Aalborg fik sig noget af et chok onsdag aften, da tre til fire maskerede mænd sparkede døren ind til lejligheden - men mændene var gået forkert.

En beboer i Aalborg SØ fik sig noget af en forskrækkelse onsdag aften omkring klokken 20.45, da tre-fire maskerede mænd pludselig sparkede døren op til beboerens lejlighed på Umanakvej. Det fortæller vagtchef ved Nordjyllands Politi, Ted Andersen. Mændene havde køller med sig og stormede ind i lejligheden, men da de var kommet ind, mumlede de, at de var gået forkert, vendte om og stak af igen. Beboeren fik en flænge ved øjenbrynet under episoden, sandsynligvis da døren blev sparket ind. Nordjyllands Politi har ikke fået henvendelser fra andre, der har haft besøg af de maskerede mænd.